b"\n_START_ARTICLE_\nPlaca de Groenl\xc3\xa0ndia\n_START_PARAGRAPH_\nLa placa de Groenl\xc3\xa0ndia \xc3\xa9s una suposada placa tect\xc3\xb2nica que abasta Groenl\xc3\xa0ndia. Est\xc3\xa0 delimitada a l'oest per l'estret de Nares, una probable falla transformant, al sud-oest per la d'Ungava que defineix l'estret de Davis, al sud-est per la dorsal mesoatl\xc3\xa0ntica, i al nord-est per la dorsal de Gakkel; la seva vora nord-oest encara \xc3\xa9s objecte d'exploraci\xc3\xb3 (els cient\xc3\xadfics danesos tenen l'esperan\xc3\xa7a que la placa s'estengui fins a la dorsal de Lomonosov). El crat\xc3\xb3 de Groenl\xc3\xa0ndia est\xc3\xa0 format per algunes de les roques m\xc3\xa9s antigues de la superf\xc3\xadcie terrestre. El cintur\xc3\xb3 supracortical d'Isua, al sud-oest de Groenl\xc3\xa0ndia, cont\xc3\xa9 les roques m\xc3\xa9s antigues conegudes de la Terra; s'ha determinat que posseeixen una antiguitat de 3.700-3.800\xc2\xa0milions d'anys._NEWLINE_El basament precambri\xc3\xa0 de Groenl\xc3\xa0ndia va formar part integral de l'escut canadenc, o sigui, el cor del placa nord-americana. Groenl\xc3\xa0ndia es va formar en dues etapes de diverg\xc3\xa8ncia a partir del cos principal de l'Am\xc3\xa8rica del Nord. La primera durant el per\xc3\xadode Cretaci, quna es va formar va formar la badia de Baffin. La badia de Baffin \xc3\xa9s l'extensi\xc3\xb3 nord-oest i extrem del sistema de diverg\xc3\xa8ncia de l'Atl\xc3\xa0ntic Nord-Mar del Labrador que va comen\xc3\xa7ar a formar-se fa 140\xc2\xa0milions d'anys, en el per\xc3\xadode Cretaci primerenc. El mar del Labrador va comen\xc3\xa7ar a obrir-se fa 69 milions d'anys, durant el per\xc3\xadode Maastrichti\xc3\xa0, per\xc3\xb2 la separaci\xc3\xb3 del fons del mar sembla haver acabat durant l'Oligoc\xc3\xa8, fa uns 30-35 milions d'anys. S'han proposat correlacions entre les unitats tect\xc3\xb2niques del Canad\xc3\xa0 i Groenl\xc3\xa0ndia, per\xc3\xb2 encara no es coneix amb precisi\xc3\xb3 l'ajustament previ al despla\xc3\xa7ament entre Groenl\xc3\xa0ndia i Canad\xc3\xa0._NEWLINE_Des del tancament de la diverg\xc3\xa8ncia de l'Atl\xc3\xa0ntic Nord-Mar del Labrador, Greenl\xc3\xa0ndia s'ha despla\xc3\xa7at en gran manera juntament amb Am\xc3\xa8rica del Nord; per tant, hi ha dubtes sobre si la placa de Groenl\xc3\xa0ndia ha de ser considerada en l'actualitat una placa independent. No obstant aix\xc3\xb2, la zona entre Groenl\xc3\xa0ndia i l'illa de Baffin \xc3\xa9s extremadament activa des d'un punt de vista s\xc3\xadsmic, sent l'epicentre de nombrosos terratr\xc3\xa8mols, incl\xc3\xb2s el terratr\xc3\xa8mol de magnitud 7,3 del 1933. Fins a l'actualitat encara no ha estat possible correlacionar la sismicitat amb estructures geol\xc3\xb2giques espec\xc3\xadfiques o anomalies geof\xc3\xadsiques. S'ha suggerit que la sismicitat de la regi\xc3\xb3 estaria relacionada amb tensions associades amb l'ajust postglacial."